## Nye koncernsystemer fra den 1. januar 2019

Aabenraa Kommune skifter leverandør af økonomi-, debitor- , løn-, vagtplan- og indkøbssystemer ved årsskiftet.

Det sker efter en grundig udbudsproces, hvor der er lagt vægt på at opfylde de krav til koncernsystemer, som Aabenraa Kommunes egen styregruppe og en stor gruppe af medarbejdere har formuleret på forhånd.

Hovedformålene med koncernudbuddet har været;

1) at It-systemerne åbner mulighed for, at arbejdsprocesserne digitaliseres og effektiviseres og

2) at It-systemerne både opfylder centrale styringsbehov og understøtter den decentrale ledelsesopgave

**Implementeringsprocessen frem mod 1.januar 2019**

Det forventes, at kontrakterne med de nye leverandører underskrives medio marts 2018.

Primo april måned vil det forberedende arbejde starte op, således at vi er klar til at tage de nye systemer i brug den 1. januar 2019.

Der vil blive etableret en projektorganisation bestående af en Styregruppe, referencegruppe(r) af ledere, en daglig projektledelse og et antal projektgrupper bestående af udvalgte medarbejdere.

I den kommende tid vil den rette sammensætning af grupperne blive fastlagt.

Det formål, der har været styrende for udbudsprocessen og kravspecifikationen, vil også være styrende ved implementeringen af de nye systemer.

Selvom det er en endog meget stor opgave, vi står over for, er jeg ikke i tvivl om, at det grundige forarbejde, og deltagelsen fra mange dygtige medarbejdere på tværs af forvaltningerne, gør, at vi er godt rustede til at løfte denne opgave i fællesskab. Vi vil i projektledelsen i de kommende måneder løbende informere om de aktiviteter, projektet kaster af sig og om fremdriften i projektet.

Søren Lorenzen

Stabs- og arbejdsmarkedsdirektør /Styregruppeformand

Fakta om de nye leverandører:

* Økonomi- og debitorsystemet (Prisme) leveres af Fujitsu A/S
* Løn- og vagtplansysemet leveres af Silkeborg Data A/S
* Indkøbssystemet TrueTrade leveres af TrueLink A/S